Björgólfur Jóhannsson , starfandi forstjóri Samherja , segir að Samherjamálið svokallaða , sem hann kallar „ víðtæka árás á félagið “ , hafi verið enn erfiðara viðfangs en Seðlabankamálið . Þá segir hann að fyrirtækið reyni að bregðast við ásökunum á ábyrgan hátt og að þær sem hafi verið settar fram eigi að stórum hluta ekki við rök að styðjast . Þetta er meðal þess sem kemur fram í pósti Björgólfs til starfsmanna Samherja . Vísar Björgólfur til þess að Samherji hafi á dögunum sent frá sér yfirlýsingu þess efnis að félagið Cape cod FS á Marshalleyjum væri ekki í eigu Samherja , en í umfjöllun Kveiks og Stundarinnar kom fram að félagið hefði verið notað til að yfirfæra meira en 70 milljónir bandaríkjadollara í gegnum Cape Cod . Kveikur hefur áður sent frá sér yfirlýsingu þess efnis að aldrei hafi verið haldið fram í umfjölluninni að Samherji ætti Cape Cod , en að bankinn DNB hafi reyndar talið svo vera , enda hafi starfsmaður Samherja verið prókúruhafi og stofnandi reiknings félagsins hjá bankanum . Segir Björgólfur í póstinum að þar sem Samherji hafi aldrei átt Cape Cod FS þýði það í reynd að enginn fótur sé fyrir ásökunum um peningaþvætti sem settar hafi verið fram . Segir hann að lögmenn Samherja hafi fundað með bæði skattrannsóknarstjóra og héraðssaksóknara og hafi afhent embættunum gögn um þetta . Þá hafi einnig lögmenn frá Wikborg Rein fundað með héraðssaksóknara og verið í samskiptum við norsku efnahagsbrotadeildina Økokrim í Osló . Ítrekar Björgólfur jafnframt fyrri yfirlýsingu fyrirtækisins um að Jóhannes Stefánsson , uppljóstrari og fyrrverandi starfsmaður Samherja , hafi handvalið tölvupósta sem hafi verið birtir á vefsíðu Wikileaks . Aðeins hafi 42% af tölvupóstum sem voru í tölvupósthólfi Jóhannesar á tímabilinu 2014 - 2016 verið birt . „ Sú staðreynd að 58% af tölvupóstunum voru aldrei birt hlýtur að vera umhugsunarefni fyrir þá sem telja að frásögn Jóhannesar Stefánssonar sé rétt og sannleikanum samkvæm , “ segir Björgólfur í póstinum . Björgólfur segir „ víðtæka árás á félagið “ í Samherjamálinu svokallaða vera erfiðari viðfangs en í Seðlabankamálinu . Segir Björgólfur að unnið sé að því að greina ásakanir á hendur félaginu enda séu margar þeirra mjög alvarlegar . Hins vegar hafi aðeins verið sagt frá annarri hlið þeirra í fjölmiðlum . „ Það er erfitt fyrir félagið og starfsmenn að sitja þegjandi undir þessu . Þið getið treyst því að við munum svara öllum þessum ásökunum . Ég bið ykkur hins vegar um skilning því þetta mun taka tíma , “ segir hann við starfsfólkið . Undir lok póstsins þakkar hann starfsfólkinu fyrir framlag þess og segir að sameinað muni félagið standa þetta af sér . „ Án ykkar væri félagið ekki leiðandi í evrópskum sjávarútvegi . Við ætlum að gera allt sem við getum til að tryggja að svo verði áfram . “